Nagy Sándor i. e. 334-ben kelt át Ázsiába és a granikoszi csatában legyőzte a helyi kis-ázsiai perzsa kormányzók (szatrapák) egyesített seregét. Ezután nekikezdett sorra elfoglalni a kis-ázsiai kikötővárosokat, hogy megfossza támaszpontjaitól a félelmetes perzsa flottát. Ostrommal bevette Milétoszt majd Halikarnasszoszt és keletre indult. Tarszoszban érte a hír, hogy III. Dareiosz perzsa király Babilonban hatalmas hadat gyűjt ellene. Nagy Sándor előreküldte Parmeniónt, hogy szállja meg az Isszoszi-öböl partvidékét és akadályozza meg, hogy a perzsa flotta csapatokat tegyen partra vagy utánpótlással lássa el Dareioszt. I. e. 333 őszének végén megtudta, hogy a perzsa hadsereg egy Szokhoi nevű szíriai városig nyomult előre. Ekkor összeszedte szétszórt csapatait és átvonult az Isszoszi-öböltől keletre fekvő Amanosz-hegységhez.